Správa o implementácii Podpornej schémy na návrat odborníkov zo zahraničia

Všeobecné informácie
Predmetom správy je poskytnúť vláde Slovenskej republiky informáciu o zabezpečení a aktuálnom stave implementácie Podpornej schémy na návrat odborníkov zo zahraničia (ďalej len „schéma“), ktorá bola schválená uznesením vlády SR č. 368 z 8. júla 2015. 
Cieľom schémy je vytvoriť dostatočne príťažlivý stimul pre návrat odborníkov na Slovensko znížením, resp. čiastočnou kompenzáciou existujúcich bariér a transakčných nákladov. Občania SR, ktorí sa etablovali v zahraničí, by v prípade svojho návratu na Slovensko mohli využitím svojich skúseností a kontaktov v zahraničí pozitívne vplývať na smerovanie slovenskej spoločnosti či skvalitňovanie verejných služieb, vo všeobecnosti správy vecí verejných, prípadne napomôcť skvalitňovaniu vedy, výskumu a vysokoškolského vzdelávania a v neposlednom rade by sa mohli angažovať v občianskej spoločnosti.
Ministerstvo školstva, vedy, výskumu a športu Slovenskej republiky (ďalej len „MŠVVaŠ SR“) zabezpečuje administráciu schémy prostredníctvom priamo riadenej organizácie – Centra vedecko-technických informácií SR (ďalej len „CVTI SR“). CVTI SR vykonáva všetky potrebné úkony spojené s implementáciou schémy.
Za účelom riadenia schémy bola vytvorená Rada schémy (ďalej len „rada“), ktorá je orgánom MŠVVaŠ SR. Radu tvoria predseda a dvaja členovia vymenovaní ministrom školstva, vedy, výskumu a športu SR. Predsedom rady je zástupca MŠVVaŠ SR – Matej Šiškovič. Ďalší člen rady, Michal Habrman, je zástupcom Ministerstva financií SR a tretím členom je Ctibor Košťál, zástupca neziskového sektora.

Aktuálny stav implementácie schémy
Oprávnenými inštitúciami na predkladanie pozícií do schémy, o ktoré sa po ich schválení môžu uchádzať slovenskí odborníci pôsobiaci v zahraničí, sú orgány a inštitúcie verejného sektora (ústredné orgány štátnej správy vrátane rozpočtových a príspevkových organizácií, verejné a štátne vysoké školy, rezortné výskumné inštitúcie, Slovenská akadémia vied, Národná banka Slovenska, Rada pre rozpočtovú zodpovednosť a iné inštitúcie verejného sektora).
Schéma je navrhnutá pre dve cieľové skupiny, a to pre tzv. mladých odborníkov – občanov Slovenskej republiky do 40 rokov s ukončeným vysokoškolským štúdiom (2. alebo 3. stupeň) v zahraničí s možnosťou získania finančnej podpory v maximálnej výške 10 000 eur a expertov – občanov profesionálne pôsobiacich v zahraničí viac ako 10 rokov v pozícii vysokokvalifikovaných zamestnancov (t. j. na pozícii vyžadujúcej ukončené vysokoškolské vzdelanie) s možnosťou získania finančnej podpory v maximálnej výške 50 000 eur. V obidvoch prípadoch je poskytnutie podpory viazané na podmienku, že žiadateľmi sú občania Slovenskej republiky s budúcim pracovným zaradením v rámci orgánov a inštitúcií verejného sektora, t. j. na pozícii zaradenej do schémy. Dodatočné podmienky, ktoré je potrebné splniť na získanie príspevku, sú upravené vo Všeobecných podmienkach pre zaradenie žiadateľa (fyzickej osoby) do schémy, upravených a schválených radou v roku 2016 a zverejnených administrátorom (Príloha 1).
V prípade, že zamestnávateľom experta bude verejná vysoká škola, štátna vysoká škola, rezortná výskumná inštitúcia (právnická osoba uskutočňujúca výskum a vývoj zriadená ústrednými orgánmi štátnej správy, ktorá je príspevkovou organizáciou alebo štátnou rozpočtovou organizáciou) alebo Slovenská akadémia vied, môže byť inštitúcii poskytnutá na základe predloženého projektu aj finančná podpora pre inštitúciu v maximálnej sume 150 000 eur. Podpora je určená na vytvorenie adekvátnej pracovnej pozície, a s tým spojenej podpory vo vymedzenom časovom úseku (napríklad investícia do vytvorenia výskumného tímu v počiatočnej fáze).

V rámci implementácie schémy v roku 2016 boli upravené vybrané dokumenty, a to Žiadosť o zaradenie pracovnej pozície, Kritériá hodnotenia obsadzovanej pozície, Formulár projektu, Kritériá hodnotenia projektu a Žiadosť o finančnú podporu inštitúcie. Ďalej bol doplnený Rokovací poriadok a boli vytvorené Pravidlá schvaľovania predložených pozícií a projektov inštitucionálnej podpory, Usmernenie k tvorbe rozpočtu a oprávnenosti výdavkov a Formulár pre posudzovateľov projektov inštitucionálnej podpory. Administrátor schémy priebežne vykonával všetky potrebné podporné činnosti pre zabezpečenie činnosti rady (príprava materiálov, vytváranie postupov, zverejňovanie výziev a kontrola jednotlivých dokumentov) a poskytoval všetky potrebné informácie o schéme prostredníctvom prevádzkovanej webovej stránky.
V sledovanom období sa uskutočnilo 6 rokovaní rady schémy. V rámci jednotlivých stretnutí boli prerokované najmä predložené žiadosti o zaradenie pozícií do schémy a žiadosti jednotlivcov. V roku 2016 boli uskutočnené 4 výzvy a bolo celkovo predložených 27 pozícií do schémy, z toho 16 pozícií pre mladého odborníka a 11 pre experta. Celkovo bolo obsadených 8 pozícií, a to 4 pozície pre mladého odborníka a 4 pozície pre experta. 
V rámci 1. výzvy v roku 2016 (do 28.02.2016) bolo predložených 7 pozícií, z toho 4 pozície pre mladého odborníka a 3 pozície pre experta. Žiadateľmi (a predloženými pozíciami) v rámci tejto výzvy boli Ministerstvo financií SR (Senior analytik / analytička, Ekonomický analytik / analytička), Ministerstvo vnútra SR (Analytik, Analytik), Národná banka Slovenska (Starší výskumný pracovník NBS), Univerzita Komenského v Bratislave – Jesseniova lekárska fakulta v Martine (Vedecko-výskumný pracovník a Výskumný pracovník / expert). S pozíciami zameranými na experta predložili inštitúcie 2 projekty za účelom inštitucionálnej podpory v súvislosti s vytváraním danej pozície v celkovej sume 299 753,60 eur. V rámci danej výzvy boli schválené všetky predložené pozície a projekty inštitucionálnej podpory, pričom rada schválila financovanie týchto projektov v celkovej sume 254 778,24 eur. Poskytnutie finančnej podpory inštitúciám bolo viazané na podmienku obsadenia danej pozície expertom v súlade s pravidlami schémy. V rámci rokovania k výsledkom Výzvy na prihlasovanie uchádzačov o pozíciu a s tým spojených žiadostí o finančnú podporu (s termínom obsadenia do 28.02.2016) bola taktiež schválená žiadosť prof. RNDr. Ľubice Beňuškovej, PhD., ktorá obsadila pozíciu „Univerzitný profesor“ (Univerzita Komenského v Bratislave – Fakulta matematiky, fyziky a informatiky) vo výške 50 000 eur a zároveň aj inštitucionálna podpora v radou schválenej výške 44 415 eur zo dňa 17.12.2015.  
V rámci 2. výzvy v roku 2016 (do 31.05.2016) bolo predložených 6 pozícií, z toho 3 pozície pre mladého odborníka a 3 pozície pre experta. Žiadateľmi (a predloženými pozíciami) v rámci tejto výzvy boli Národná banka Slovenska (Starší výskumný pracovník NBS), Najvyšší kontrolný úrad SR (Analytik), Slovenská technická univerzita v Bratislave – Fakulta elektrotechniky a informatiky (Odborný asistent), Matematický ústav SAV (Vedecký pracovník pre oblasť geometria), Univerzita Komenského v Bratislave – Jesseniova lekárska fakulta v Martine (Vedecko-výskumný pracovník), Ústav experimentálnej fyziky SAV (Expert). S pozíciami zameranými na experta predložili inštitúcie 3 projekty za účelom inštitucionálnej podpory v súvislosti s vytváraním danej pozície v celkovej sume 324 489 eur, pričom rada schválila financovanie 2 projektov v celkovej sume 156 169,64 eur a jednu pozíciu a s tým súvisiaci projekt neschválila. Poskytnutie finančnej podpory inštitúciám bolo viazané na podmienku obsadenia danej pozície expertom v súlade s pravidlami schémy. 

V rámci 3. výzvy v roku 2016 (do 31.08.2016) bolo predložených 9 pozícií, z toho 6 pozícií pre mladého odborníka a 3 pozície pre experta. Žiadateľmi (a predloženými pozíciami) v rámci tejto výzvy boli Ministerstvo financií SR (Ekonomický analytik / analytička, Makroekonomický analytik / analytička a Ekonomický analytik / analytička), Ministerstvo životného prostredia SR (Environmentálny analytik / analytička, Senior analytik / analytička), Národná banka Slovenska (Starší výskumný pracovník NBS), Univerzita sv. Cyrila a Metoda v Trnave – Fakulta prírodných vied (Profesor environmentalistiky), Univerzita sv. Cyrila a Metoda v Trnave – Fakulta sociálnych vied (Vedecký a akademický pracovník) a Univerzita Pavla Jozefa Šafárika – Prírodovedecká fakulta, Ústav matematických vied (Odborný asistent). S pozíciami zameranými na experta predložili inštitúcie 2 projekty za účelom inštitucionálnej podpory v súvislosti s vytváraním danej pozície v celkovej sume 171 084 eur. V rámci danej výzvy boli schválené všetky predložené pozície a projekty inštitucionálnej podpory, pričom rada schválila financovanie týchto projektov v celkovej sume 95 466,66 eur. Poskytnutie finančnej podpory inštitúciám bolo viazané na podmienku obsadenia danej pozície expertom v súlade s pravidlami schémy. V rámci rokovania k výsledkom Výzvy na prihlasovanie uchádzačov o pozíciu a s tým spojených žiadostí o finančnú podporu (s termínom obsadenia do 31.08.2016) boli taktiež predložené a schválené 3 žiadosti jednotlivcov, a to žiadosť Mgr. Michala Chudého, PhD., ktorý obsadil pozíciu „Odborný asistent“ (Slovenská technická univerzita v Bratislave – Fakulta elektrotechniky a informatiky) vo výške 10 000 eur, žiadosť Mgr. Tibora Macka, PhD., ktorý obsadil pozíciu „Vedecký pracovník pre oblasť geometria“ (Matematický ústav SAV) vo výške 50 000 eur a zároveň aj inštitucionálna podpora v radou schválenej výške 34 669,64 eur zo dňa 14.06.2016 a žiadosť RNDr. Martina Koliseka, Dr. rer. nat., ktorý obsadil pozíciu „Vedecko-výskumný pracovník“ (Univerzita Komenského v Bratislave – Jesseniova lekárska fakulta v Martine) vo výške 50 000 eur a zároveň aj inštitucionálna podpora v radou schválenej výške 121 500 eur zo dňa 14.06.2016.  
V rámci poslednej výzvy v roku 2016 (do 30.11.2016) bolo predložených 5 pozícií, z toho 3 pozície pre mladého odborníka a 2 pozície pre experta. Žiadateľmi (a predloženými pozíciami) v rámci tejto výzvy boli Ministerstvo financií SR (Ekonomický analytik / analytička a Ekonomický analytik / analytička), Národná banka Slovenska (Starší výskumný pracovník NBS), Univerzita Komenského v Bratislave – Fakulta sociálnych a ekonomických vied (Vysokoškolský učiteľ – docent) a Ústav experimentálnej fyziky SAV (Expert). S pozíciami zameranými na experta predložili inštitúcie 2 projekty za účelom inštitucionálnej podpory v súvislosti s vytváraním danej pozície v celkovej sume 238 963,20 eur. V rámci danej výzvy boli schválené všetky predložené pozície a projekty inštitucionálnej podpory, pričom rada schválila financovanie týchto projektov v celkovej sume 135 027,18 eur. V rámci rokovania k výsledkom Výzvy na prihlasovanie uchádzačov o pozíciu a s tým spojených žiadostí o finančnú podporu (s termínom obsadenia do 30.11.2016) boli taktiež predložené a schválené 4 žiadosti jednotlivcov, a to žiadosť Igora Čajka, MSc., ktorý obsadil pozíciu „Ekonomický analytik / analytička“ (Ministerstvo financií Slovenskej republiky) vo výške 10 000 eur, žiadosť Sone Muzikářovej, LL.M., ktorá obsadila pozíciu „Makroekonomický analytik / analytička“ (Ministerstvo financií Slovenskej republiky) vo výške 8 000 eur, žiadosť Mgr. Kataríny Lučivjanskej, PhD., ktorá obsadila pozíciu „Odborný asistent“ (Univerzita Pavla Jozefa Šafárika – Prírodovedecká fakulta, Ústav matematických vied) vo výške 10 000 eur a žiadosť prof. RNDr. Petra Šišku, PhD., ktorý obsadil pozíciu „Profesor environmentalistiky“ (Univerzita sv. Cyrila a Metoda v Trnave – Fakulta prírodných vied) vo výške 50 000 eur a zároveň aj inštitucionálna podpora v radou schválenej výške 82 500 eur zo dňa 19.09.2016. Tieto schválené finančné prostriedky budú vyplatené z finančných prostriedkov poskytnutých na realizáciu schémy v roku 2017. 
V rámci jednotlivých výziev boli neschválené 3 žiadosti o podporu jednotlivcov z dôvodu nesúladu s pravidlami schémy. V roku 2016 bolo celkovo vyčerpaných 305 584,64 eur, z toho 280 584,64 eur na žiadosti jednotlivcov a inštitucionálnu podporu a 25 000 eur na administráciu schémy. V roku 2017 bude z pridelených finančných prostriedkov potrebné plniť aj záväzky z roku 2016 (druhá časť finančnej podpory jednotlivcom a schválené finančné prostriedky v poslednej výzve roku 2016) v celkovej výške 240 500 eur.   

Nadväzujúce kroky implementácie schémy
S ohľadom na obsah schémy v zmysle uznesenia vlády SR č. 368 z 8. júla 2015 budú realizované ďalšie výzvy na predkladanie zoznamu pozícií vo vopred stanovených termínoch, do ktorých je potrebné predložiť pozície. Vypísanie výziev je podmienené existujúcim finančným zostatkom na podporu ďalších žiadostí. Rada schémy má zároveň záujem o predloženie návrhu konkrétnych opatrení na modifikáciu schémy, medzi ktoré by mali patriť:
•	úprava podmienok, ktoré musia spĺňať oprávnení žiadatelia (mladí odborníci a experti) na získanie finančnej podpory,
•	vymedzenie spôsobu vyplácania finančných prostriedkov inštitúciám (inštitucionálna podpora) pri dlhšie trvajúcich projektoch,
•	vymedzenie spôsobu udržania jednotlivcov na danej pozícií aj po uplynutí jedného roka pôsobenia.
Poskytovanie finančných príspevkov fyzickým osobám bude ďalej, v súlade s pravidlami schémy, zabezpečované v dvoch fázach, a to po obsadení pozície, resp. uzatvorení pracovnej, príp. služobnej zmluvy a po odpracovaní jedného roka pre daného zamestnávateľa. 

Príloha
Všeobecné podmienky pre zaradenie žiadateľa (fyzickej osoby) 
do Podpornej schémy na návrat odborníkov zo zahraničia v zmysle uznesenia vlády SR č. 368/2015 z 8. 7. 2015

Mladý odborník – všeobecné podmienky 
a) štátna príslušnosť SR 
b) vek do 40 rokov 
c) absolvované a ukončené VŠ štúdium II. alebo III. stupňa v zahraničí (vysoká škola musí figurovať do 500. pozície (vrátane) minimálne v jednom z nasledujúcich troch medzinárodných rebríčkov: The Times Higher Education World University Rankings; QS Top Universities a Academic Ranking of World Universities. 

Pri absolvovanom a ukončenom VŠ štúdiu II. alebo III. stupňa v zahraničí na spojených pracoviskách vysokoškolských a vedeckých, výskumných a iných inštitúcií sa vyžaduje, aby minimálne jedna zapojená vysokoškolská inštitúcia spĺňala podmienku figurovania do 500. pozície (vrátane) minimálne v jednom z vyššie uvedených rebríčkov. 
d) nebol za posledné 3 roky zamestnaný / nemal obdobný pracovnoprávny vzťah / nebol podnikateľom v SR 
e) súhlasí s prácou v inštitúciách, ktoré patria medzi oprávnené subjekty v rámci Podpornej schémy na návrat odborníkov zo zahraničia 
f) miesto výkonu zamestnania bude v SR 
g) zamestnanie bude na ustanovený týždenný pracovný čas 

Expert – všeobecné podmienky 
a) štátna príslušnosť SR 
b) viac ako 10 rokov profesionálne pôsobil v zahraničí ako vysokokvalifikovaný zamestnanec (t. j. na pozícii vyžadujúcej ukončené vysokoškolské vzdelanie) 
c) nebol za posledné 3 roky zamestnaný / nemal obdobný pracovnoprávny vzťah / nebol podnikateľom v SR 
d) súhlasí s prácou v inštitúciách, ktoré patria medzi oprávnené subjekty v rámci Podpornej schémy na návrat odborníkov zo zahraničia 
e) miesto výkonu zamestnania bude v SR 
f) zamestnanie bude na ustanovený týždenný pracovný čas 

V špecifických prípadoch môže Rada Podpornej schémy na návrat odborníkov zo zahraničia rozhodnúť na základe individuálneho posúdenia jednotlivých žiadostí.